Թոմաս Մենյե

**Թոմաս Մունյե** (, ), բելգիացի պրոֆեսիոնալ ֆուտբոլիստ։ Ներկայումս հանդես է գալիս Պարի Սեն-Ժերմենի և Բելգիայի ազգային հավաքականի կազմում։ Խաղում է աջ պաշտպանի դիրքում։

## Ակումբային կարիերա
### Վիրտոն
Իր պրոֆեսիոնալ կարիերան Մենյեն սկսել է Վիրտոնում 2009 թվականին։ Իր դեբյուտը Բելգիայի երկրորդ դիվիզիոնում նշեց 2009 թվականի հունվարի 31-ին՝ փոխարինման մտնելով Համեի դեմ խաղում։ Նա դարձավ հիմնական կազմի խաղացող և Վիրտոնի առաջին թիմի կազմում մասնակցեց 52 հանդիպման՝ դառնալով 15 գոլի հեղինակ։

### Բրյուգգե
2011 թվականի հունվարին Մենյեն 200,000 եվրոյի դիմաց տեղափոխվեց Բրյուգգե՝ թիմին միանալով ամռանը։ Նա ստացավ 19 համարի մարզաշապիկը։ Իր դեբյուտը ակումբի կազմում նշեց հուլիսի 28-ին՝ փոխարինման մտնելով Եվրոպայի Լիգայի որակավորման երրորդ փուլի Ղարաբաղ Աղդամի դեմ խաղում։ Բելգիայի առաջնությունում առաջին հանդիպումը անցկացրեց հուլիսի 31-ին՝ Վեստերլոյի դեմ խաղում և այս խաղում դառնալով գոլի հեղինակ։ Նա դարձավ հիմնական թիմի խաղացող՝ խաղալով կիսապաշտպանի դիրքում, և երկարաձգեց իր պայմանագիրը ակումբի հետ մինչև 2016 թվականը։ 2011-12 մրցաշրջանում Մենյեն անցկացրեց 49 հանդիպում՝ դառնալով 5 գոլի և 6 գոլային փոխանցման հեղինակ։ Գենկի դեմ խաղում նրա խփած գնդակը ճանաչվեց մրցաշրջանի երրորդ լավագույն գոլը։

2012-13 մրցաշրջանի առաջին 4 խաղերում Մենյեն դարձավ 4 գոլի հեղինակ՝ խաղալով աջ վինգերի դիրքում, սակայն հետո նա սկսեց հանդես գալ որպես աջ պաշտպան։ 2013 թվականի ամռանը բելգիացու խաղով սկսեց հետաքրքրվել Վոլֆսբուրգը, սակայն տրանսֆերը չիրականացավ։ 2014 թվականի մարտի 16-ին Մենյեն դուբլ ձևակերպեց Սերկլ Բրյուգեի դեմ խաղում։ Մայիսի 4-ին՝ Անդերլեխտի դեմ խաղում բելգիացին դարձավ ինքնագոլի հեղինակ, ինչի պատճառով Բրյուգգեն պարտվեց և կորցրեց Բելգիայի առաջնությունում հաղթելու հնարավորությունները։ 2013-14 մրցաշրջանում Մենյեն անցկացրեց 33 հանդիպում՝ դառնալով 3 գոլի հեղինակ։

2014 թվականի նոյեմբերի 22-ին՝ Մենյեն գոլ խփեց Վասլանդ Բևերենի դեմ խաղում։ 2015 թվականի հունվարին բելգիացին երկարաձգեց իր պայմանագիրը ակումբի հետ մինչև 2019 թվականը։ Հունվարի 20-ին՝ Բելգիայի գավաթի Մեխելենի դեմ խաղում նա դարձավ 3 գոլային փոխանցման հեղինակ՝ օգնելով իր թիմին հաղթել 3-2 հաշվով։ Մարտի 22-ին Մենյեն թիմի մեկնարկային կազմում խաղադաշտ դուրս եկավ Բելգիայի գավաթի եզրափակչի Անդերլեխտի դեմ խաղում՝ օգնելով Բրյուգգեին հաղթել 2-1 հաշվով և 2007 թվականի հետո առաջին անգամ նվաճել այս գավաթը։ 2014-15 մրցաշրջանում նա անցկացրեց 46 հանդիպում՝ դառնալով 2 գոլի և 7 գոլային փոխանցման հեղինակ։

2015-16 մրցաշրջանից առաջ Մենյեն մոտ էր Բրյուգգեից հեռանալուն, սակայն ստացավ ծնկի վնասվածք և դուրս մնաց 2 ամսով, ինչի պատճառով տրանսֆերը չկայացավ։ 2015 թվականի սեպտեմբերի 23-ին նա գոլի և գոլային փոխանցման հեղինակ դարձավ Բելգիայի գավաթի Պատրո Էյսդենի դեմ խաղում։ Նոյեմբերի 5-ին՝ բելգիացին խփեց Եվրոպայի Լիգայի Լեգիայի դեմ հանդիպման միակ գնդակը՝ 1-0 հաշվով հաղթանակ պարգևելով Բրյուգգեին։ Նոյեմբերի 30-ին՝ Մեխելենի դեմ խաղում Մենյեն առաջին անգամ խաղադաշտ դուրս եկավ թիմի ավագի թևկապով։ 2016 թվականի մարտի 20-ին նա թիմի մեկնարկային կազմում մասնակցեց Բելգիայի գավաթի եզրափակչի Ստանդարտ Լյեժի դեմ խաղին, սակայն Բրյուգգեն պարտվեց 2-1 հաշվով։  Ակումբի կազմում Մենյեն անցկացրեց 198 հանդիպում՝ դառնալով 20 գոլի ու 22 գոլային փոխանցման հեղինակ և 2015-16 մրցաշրջանում հաղթելով Բելգիայի առաջնությունը։

### Պարի Սեն-Ժերմեն
2016 թվականի հուլիսի 31-ին Մենյեն 4 տարվա պայմանագիր կնքեց Պարի Սեն-Ժերմենի հետ։ Իր դեբյուտը ակումբի կազմում նշեց օգոստոսի 6-ին՝ փոխարինելով Դավիդ Լուիզին Ֆրանսիայի սուպերգավաթի Օլիմպիկ Լիոնի դեմ խաղում և օգնելով ՊՍԺ-ին նվաճել գավաթը։ Առաջին հանդիպումը Լիգա 1-ում անցկացրեց օգոստոսի 28-ին՝ փոխարինման մտնելով Մոնակոյի դեմ խաղում։ Իր դեբյուտը Չեմպիոնների Լիգայում նշեց սեպտեմբերի 13-ին՝ փոխարինելով Սերժ Օրիեին խմբային փուլի Բազելի դեմ խաղում։ Պարի Սեն-Ժերմենի կազմումի իր առաջին գոլը խփեց նոյեմբերի 1-ին՝ Չեմպիոնների Լիգայի Բազելի դեմ խաղում՝ այս խաղում դառնալով նաև գոլային փոխանցման հեղինակ։ Իր լավ խաղի համար Մենյեն ընդգրկվեց ՈՒԵՖԱ-ի շաբաթվա խորհրդանշական թիմում։ Իր առաջին գոլը Լիգա 1-ում խփեց դեկտեմբերի 21-ին՝ Լորյանի դեմ խաղում։ 2016-17 մրցաշրջանում Մենյեն անցկացրեց 36 հանդիպում՝ դառնալով 2 գոլի ու 7 գոլային փոխանցման հեղինակ և Պարի Սեն-Ժերմենի հետ հաղթելով Ֆրանսիայի լիգայի գավաթը և Ֆրանսիայի գավաթը։

2017 թվականի հուլիսի 29-ին Մենյեն թիմի մեկնարկային կազմում խաղադաշտ դուրս եկավ Ֆրանսիայի սուպերգավաթի Մոնակոյի դեմ խաղում՝ օգնելով Պարի Սեն-Ժերմենին հաղթել 2-1 հաշվով և նվաճել գավաթը։ Հոկտեմբերի 14-ին բելգիացին դուբլ ձևակերպեց Դիժոնի դեմ խաղում՝ 2-1 հաշվով հաղթանակ պարգևելով իր թիմին։ Դեկտեմբերի 13-ին Մենյեն 2 գոլային փոխանցում տվեց Ֆրանսիայի լիգայի գավաթի Ստրասբուրգի դեմ խաղում։ 2018 թվականի մայիսի 18-ին նա մասնակցեց Ֆրանսիայի գավաթի եզրափակչի Լես Հերբյեի դեմ խաղին, իսկ ՊՍԺ-ն հաղթեց 2-0 հաշվով և նվաճեց գավաթը։ 2017-18 մրցաշրջանում Մենյեն անցկացրեց 34 հանդիպում՝ դառնալով 5 գոլի և 6 գոլային փոխանցման հեղինակ, իսկ Պարի Սեն-Ժերմենը տեղական տրեբլ նվաճեց՝ հաղթելով նաև Ֆրանսիայի լիգայի գավաթը և Ֆրանսիայի առաջնությունը։

2018 թվականի սեպտեմբերի 18-ին Մենյեն գոլ խփեց Չեմպիոնների Լիգայի խմբային փուլի Լիվերպուլի դեմ խաղում։ Սեպտեմբերի 23-ին բելգիացին գոլի և գոլային փոխանցման հեղինակ դարձավ Ռենի դեմ խաղում՝ օգնելով իր թիմին հաղթել 3-1 հաշվով։ 2019 թվականի ապրիլի 27-ին նա խաղադաշտ դուրս չեկավ Ֆրանսիայի գավաթի եզրափակչի Ռենի դեմ խաղում, իսկ Պարի Սեն-Ժերմենը պարտվեց հետխաղյա 11-մետրանոցների հարվածաշարում։ 2018-19 մրցաշրջանում Մենյեն անցկացրեց 31 հանդիպում՝ դառնալով 5 գոլի ու 7 գոլային փոխանցման հեղինակ և ՊՍԺ-ի հետ հաղթելով Ֆրանսիայի առաջնությունը։

2019 թվականի օգոստոսի 3-ին Մենյեն թիմի մեկնարկային կազմում խաղադաշտ դուրս եկավ Ֆրանսիայի սուպերգավաթի Ռենի դեմ խաղում՝ օգնելով Պարի Սեն-Ժերմենին հաղթել 2-1 հաշվով և նվաճել գավաթը։
[ձախից|մինի|268x268փքս|Մենյեն [Բելգիայի ֆուտբոլի ազգային հավաքական|Բելգիայի հավաքականի կազմում 2018 թվականին]]

## Միջազգային կարիերա
Մենյեն ներկայացրել է Բելգիան մինչև 15 և մինչև 21 տարեկանների երիտասարդական հավաքականներում։ Բելգիայի ազգային հավաքականում իր դեբյուտը նշեց 2013 թվականի նոյեմբերի 14-ին՝ թիմի մեկնարկային կազմում խաղադաշտ դուրս գալով Կոլումբիայի դեմ ընկերական խաղում։ 2016 թվականին Մենյեն մասնակցեց Եվրո 2016-ին՝ անցկացնելով 4 հանդիպում և գոլային փոխանցման հեղինակ դառնալով խմբային փուլի Իռլանդիայի դեմ խաղում, իսկ Բելգիան դուրս մնաց քառորդ եզրափակչից՝ 3-1 հաշվով պարտվելով Ուելսին։

Իր առաջին գոլը Բելգիայի հավաքականի կազմում Մենյեն խփեց 2016 թվականի նոյեմբերի 13-ին՝ Էստոնիայի դեմ խաղում։ 2017 թվականի օգոստոսի 31-ին նա 3 գոլի և 4 գոլային փոխանցման հեղինակ դարձավ Ջիբրալթարի դեմ խաղում՝ օգնելով իր թիմին հաղթել 9-0 հաշվով։ Հոկտեմբերի 7-ին Մենյեն գոլի և գոլային փոխանցման հեղինակ դարձավ Բոսնիա և Հերցեգովինայի դեմ խաղում։ 2018 թվականի աշխարհի առաջնության որակավորման փուլում նա անցկացրեց 8 հանդիպում՝ դառնալով 5 գոլի և 7 գոլային փոխանցման հեղինակ։

2018 թվականի մայիսին Մենյեն ընդգրկվեց Բելգիայի՝ աշխարհի առաջնության համար վերջնական կազմում։ Առաջնությունում նա անցկացրեց 5 հանդիպում՝ դառնալով 1 գոլի և 2 գոլային փոխանցման հեղինակ, իսկ Բելգիան զբաղեցրեց 3-րդ հորիզոնականը՝ 3-րդ տեղի համար խաղում 2-0 հաշվով հաղթելով Անգլիային։

## Կարիերայի վիճակագրություն
### Ակումբային վիճակագրություն
*2019 թվականի սեպտեմբերի 13-ի դրությամբ*

### Միջազգային վիճակագրություն
*2019 թվականի սեպտեմբերի 13-ի դրությամբ*

### Միջազգային գոլեր

## Նվաճումներ
### Ակումբային
**Բրյուգգե**
* Բելգիայի առաջնություն. 2015–16
* Բելգիայի գավաթ. 2014–15

**Պարի Սեն-Ժերմեն**

* Լիգա 1. 2017–18, 2018–19
* Ֆրանսիայի լիգայի գավաթ. 2016–17, 2017–18
* Ֆրանսիայի գավաթ. 2016–17, 2017–18
* Ֆրանսիայի սուպերգավաթ. 2016, 2017, 2018, 2019

### Միջազգային
**Բելգիա**

* Ֆուտբոլի աշխարհի առաջնություն. երրորդ տեղ. 2018

## Ծանոթագրություններ

## Արտաքին հղումներ
* Մենյեի պաշտոնական Ֆեյսբուքի էջը
* Մենյեի պաշտոնական Տվիտերի էջը
* Մենյեի պաշտոնական Ինստագրամի էջը
* Մենյեն transfermarkt-ում
* Մենյեն soccerbase.com-ում
* Մենյեն WhoScored.com կայքում
* Մենյեն Պարի Սեն-Ժերմենի պաշտոնական կայքում
* Մենյեն Լիգա 1-ի պաշտոնական կայքում 
* Մենյեն ՈՒԵՖԱ-ի պաշտոնական կայքում
* Մենյեն ՖԻՖԱ-ի պաշտոնական կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Բելգիայի հավաքականի ֆուտբոլիստներ
Կատեգորիա:Բելգիացի ֆուտբոլիստներ
Կատեգորիա:Բրյուգգեի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Վիրտոնի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Տրաբզոնսպորի ֆուտբոլիստներ
Կատեգորիա:Բորուսիա Դորտմունդի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Լիլի ֆուտբոլիստներ
Կատեգորիա:Բունդեսլիգայի ֆուտբոլիստներ